7. fejezet - Multimédia
Vissza | II. rész - Gyakori feladatok | Előre

## 7. fejezet - Multimédia

Szerkesztette: Lippert, Ross.

## 7.1. Áttekintés

A FreeBSD a hangkártyák széles választékát ismeri, ami által képesek vagyunk számítógépünkkel hi-fi minőségű hangzást létrehozni. Ennek részeként rögzíteni és visszajátszani tudunk többek közt MPEG Audio Layer 3 (MP3), WAV és Ogg Vorbis formátumokban. A FreeBSD Portgyűjteménye ezenkívül tartalmaz még olyan alkalmazásokat is, amelyekkel szerkeszteni lehet a felvett hangokat, effekteket hozzátenni és vezérelni a hangkártyánkhoz csatlakoztatott MIDI eszközöket.

Némi kísérletezéssel a FreeBSD még videoállományok és DVD-k lejátszására is rávehető. A különféle videoanyagok kódolására, konvertálására és visszajátszására alkalmas programok száma azonban jóval kisebb, mint a hanganyagok esetén. Például az írás pillanatában nincs a FreeBSD Portgyűjteményében a formátumok közti konvertálásra alkalmas, a videókat olyan jól újrakódolni tudó alkalmazás, amilyen az audio esetén az audio/sox. Azonban ezen a területen a szoftverek palettája gyorsan változik.

Ebben a fejezetben bemutatjuk a hangkártyánk beállításához szükséges lépéseket. Az X11 telepítése és beállítása (5. fejezet - Az X Window System) során ugyan már foglalkoztunk a videokártyánkkal kapcsolatos hardveres problémákkal, azonban a jobb visszajátszás érdekében további cselfogásokat is be kell majd vetnünk.

A fejezet elolvasása során megismerjük:

- hogyan állítsuk be úgy a rendszerünket, hogy felismerje a hangkártyánkat;

- hogyan bizonyosodjuk meg róla, hogy a kártyánk valóban működik;

- hogyan oldjuk meg a hangkártya beállítása során felmerülő problémákat;

- hogyan játsszunk le és kódoljunk MP3-at vagy más egyéb hangformátumot;

- hogyan támogatja a videokat az X szerver;

- hogyan adnak az egyes lejátszók és kódolók még jobb eredményt

- hogyan játsszunk le DVD-ket, `.mpg` és `.avi` állományokat;

- hogyan mentsük a CD-k és DVD-k tartalmát állományokba;

- hogyan állítsuk be a TV kártyánkat

- hogyan állítsunk be egy scannert.

A fejezet elolvasásához ajánlott:

- egy új rendszermag beállításának és telepítésének ismerete (8. fejezet - A FreeBSD rendszermag testreszabása).

### Figyelem:

Ha zenei CD-ket próbálunk meg a mount(8) paranccsal csatlakoztatni, akkor az hibával, vagy a legrosszabb esetben akár teljes rendszerösszeomlással is járhat. Az ilyen típusú lemezek az ISO szabványú állományrendszerekétől eltérő kódolással rendelkeznek.

Vissza | Fel | Előre
6.6. Összefoglalás | Főoldal | 7.2. A hangkártya beállítása

Ha kérdése van a FreeBSD-vel kapcsolatban, a következő címre írhat (angolul): <questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.